Strom roka

Strom roka je celoslovenská súťaž, ktorej cieľom je upozorňovať na význam stromov v životnom prostredí, vzbudzovať a posilňovať záujem verejnosti o svoje okolie ako aj umožniť širokej verejnosti predstaviť svoj najkrajší strom a možno aj príbeh, ktorý sa so stromom spája.
Vyhlasovaná je každoročne od roku 2003 (s výnimkou roku 2005) formou ankety. Organizátormi sú v súčasnosti environmentálna nadácia Ekopolis a Regionálne environmentálne centrum (REC Slovensko).

Finalistov do súťaže vyberá z verejne nominovaných stromov zmiešaná komisia, víťazný strom je volený vo verejnom hlasovaní a vyhlasovaný spravidla koncom októbra. Prvé tri stromy s najvyšším počtom hlasov získavajú finančný príspevok na úpravu okolia, víťazný navyše odborné ošetrenie.
Ocenenie v podobe knižných poukážok získavajú aj nominujúci prvých troch stromov.

Ocenené stromy 
 2003: Pagaštan konský (Aesculus hippocastanum, obvod kmeňa 274 cm, vek približne 150 rokov), Trenčín, okres Trenčín 
 2004: Borovica lesná (Pinus sylvestris, obvod kmeňa 460 cm, vek 250350 rokov), Veľké Borové, okres Liptovský Mikuláš 
 2006: Hruška planá (Pyrus pyraster, obvod kmeňa 376 cm, vek približne 300 rokov), Bošáca, časť Zabudišová, okres Nové Mesto nad Váhom 
 2007: Hruška planá (Pyrus pyraster, obvod kmeňa 302 cm), Zvolenská Slatina, okres Zvolen 
 2008: Javor horský (Acer pseudoplatanus, obvod kmeňa 590 cm, výška 22 m, vek 180 rokov), Drietoma, okres Trenčín 
 2009: Topoľ čierny (Populus nigra, obvod kmeňa 430 cm, výška 40 m, vek 84 rokov), Bratislava-Petržalka, areál Ekonomickej univerzity 
 2010: Dub letný (Quercus robur, obvod kmeňa 733 cm, výška 25 m, vek 850 rokov), Dubinné, okres Bardejov 
 2011: Lipa malolistá (Tilia cordata, obvod kmeňa 536 cm, výška 23 m, vek 320 rokov), Lipany, okres Sabinov 
 2012: Platan javorolistý (Platanus × acerifolia, obvod kmeňa 930 cm, výška 28 m, vek 138 rokov), Komjatice, okres Nové Zámky 
 2013: Dub letný (Quercus robur, obvod kmeňa 537 cm, výška 21 m, vek 350 rokov), Kremnica, okres Žiar nad Hronom 
 2014: Moruša biela (Morus alba, obvod kmeňa 355 cm, výška 20 m, vek 200 rokov), Senica, okres Senica 
 2015: Hruška obyčajná odroda 'Bošácka rúžová' (Pyrus communis, obvod kmeňa 231 cm, výška 14 m, vek 200 rokov), Bošáca, okres Nové Mesto nad Váhom 
 2016: Platan javorolistý (Platanus hispanica, obvod kmeňa 603 cm, výška 27 m, vek 270 rokov), Budatín, okres Žilina 
 2017: Jabloň domáca (Malus domestica, obvod kmeňa 251 cm, výška 13 m, vek 120 rokov), Bošáca, časť Zabudišová, okres Nové Mesto nad Váhom 
 2018: Lipa veľkolistá (Tilia platyphyllos, obvod kmeňa 210 cm, výška 20 m, vek 235 rokov), Kopčany, okres Skalica, pri kostole sv. Margity Antiochijskej 
 2019: Jarabina oskorušová / oskoruša domáca (Sorbus domestica, obvod kmeňa 295 cm, výška 14 m, vek 250 rokov), Uzovská Panica, časť Lapoňa, okres Rimavská Sobota 
 2020: Dub letný (Quercus robur, obvod kmeňa 528 cm, výška 14 m, vek 700 rokov), Drnava, okres Rožňava 
 2021: Buk lesný previsnutý (Fagus sylvatica 'Pendula', obvod kmeňa 250 cm, výška 13 m, vek 70 rokov), Starý Smokovec, okres Poprad

Referencie

Pozri aj 
 Zoznam chránených stromov na Slovensku

Iné projekty

Externé odkazy 
 Strom roka na webe nadácie Ekopolis
 Európsky strom roka – súťaž, vyhlasovaná zoskupením európskych nadácií Environmental Partnership Association

Stromy na Slovensku
Slovenské ocenenia